रांची : शरीर में पर्याप्त पानी की आपूर्ति न हो तो कई तरह की शारीरिक क्रियाओं के संचालन में भी दिक्कत आती है, लेकिन पानी पीने का भी तरीका होता है। हममें से ज्यादातर लोग खड़े होकर ही पानी पीने के आदी होते हैं। पानी पीने का यह तरीका सेहत की दृष्टि से सही नहीं है। आयुर्वेद के अनुसार खड़े होकर पानी पीने से किडनी संबंधी समस्या और आर्थराइटिस जैसी बीमारी भी हो सकती है। आयुर्वेद के विशेषज्ञ डा. अरुण पाठक के अनुसार जब हम खड़े होकर पानी पीते हैं तब पानी तेज धारा के साथ फूड पाइप के जरिए तेजी से नीचे बहता है, जिससे पेट की दीवार और आस-पास के अंगों को चोट पहुंचती है। ऐसा अगर बार-बार होता है तो इससे पाचन तंत्र की फंक्शनिंग प्रभावित होती है। उन्होंने कहा कि खड़े होकर पानी पीने से शरीर के जोड़ों में मौजूद तरल पदार्थों का संतुलन बिगड़ जाता है, जिससे आर्थराइटिस की समस्या जन्म लेती है। जब हम खड़े होकर पानी पीते हैं तब पानी बिना किडनी से छने सीधे बह जाता है। इससे किडनी और मूत्राशय में गंदगी रह जाती है, जिससे मूत्रमार्ग में संक्रमण या फिर किडनी की बीमारी होने की संभावना बढ़ जाती है।